Forleden morgen vågnede jeg og tjekkede min telefon for nyheder på Facebook. Mens jeg scrollede, så jeg, at Dansk Folkepartis sundhedsordfører, Liselott Blixt, havde skrevet »vi stemmer i dag om, at diagnosen ME anerkendes og trækkes ud af samlebetegnelsen funktionelle lidelser«.

Jeg måtte gnide mig i øjnene og læse det en gang til. Drømte jeg? Kunne det virkelig passe? At politikerne skulle bestemme årsagen til sygdommen kronisk træthedssyndrom/myalgisk encephalopati (ME), tilsyneladende for at give mere specialiseret behandling?

Jeg kneb mig i armen og håbede, at jeg ville vågne fra mareridtet. Men ak, jeg var allerede vågen. Mareridtet blev kun værre, da jeg fandt ud af, at Sundhedsstyrelsen, den øverste myndighed i sundhedsvæsnet, direkte havde advaret imod denne ændring, som styrelsen ikke mente ville komme patienterne til gode, tværtimod.